
	KOMISIA EURÓPSKYCH SPOLOČENSTIEV


Brusel 21.12.2004

KOM(2004)819 konečné znenie

 
OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU

o usmerneniach nezáväzného charakteru na implementáciu určitých ustanovení smernice Rady 98/24/ES o ochrane zdravia a bezpečnosti pracovníkov pred rizikami súvisiacimi s chemickými faktormi pri práci

SEC(2004)1594

V článku 12 ods. 2 smernice 98/24/EC
 sa ustanovuje, že Komisia vypracúva praktické usmernenia nezáväzného charakteru, pomáha podľa tejto smernice členským štátom pri vypracovávaní ich vnútroštátnych politík a uľahčuje súlad ich nariadení o ochrane zdravia a bezpečnosti pracovníkov, najmä pokiaľ ide o otázky uvedené v článkoch 3, 4, 5 a 6, ako aj v prílohe II, odsek 1.

Komisia na vykonanie tejto povinnosti vypracovala usmernenia, v ktorých sú zahrnuté nasledujúce témy: 

Analytické metódy na meranie smerných najvyšších prípustných hodnôt vystavenia pri práci (SNPHVP) (indicative occupational exposure limit values, IOELV) chemických látok zahrnutých v prílohe k smernici Komisie 2000/39/ES
, ktorou sa ustanovuje prvý zoznam smerných najvyšších prípustných hodnôt vystavenia pri práci na vykonanie smernice Rady 98/24/ES.

Určenie, posúdenie a kontrola rizika vyplývajúceho z prítomnosti nebezpečných chemických faktorov (hazardous chemical agents, HCA) na pracovisku.

Všeobecné zásady na predchádzanie rizika v súvislosti s nebezpečnými chemickými faktormi a osobitné preventívne a ochranné opatrenia na kontrolu tohto rizika.

Lekársky dohľad a biologické monitorovanie pracovníkov vystavených olovu a jeho iónovým zlúčeninám.

Pri vypracovaní týchto usmernení Komisii pomáhal Poradný výbor pre bezpečnosť a ochranu zdravia pri práci, ktorý 28. júna 2004 predložil priaznivé stanovisko.

Poradný výbor je toho názoru, že v usmerneniach sa primerane riešia základné problémy, ako sú stanovené v ustanoveniach uvedenej smernice 98/24/ES.

Takisto uvádza, že pre členské štáty budú tieto usmernenia užitočným referenčným dokumentom, ktorý sa bude využívať ako nástroj na rozvoj ich vlastných usmernení, najmä pre malé a stredné podniky.

Komisia v súlade s článkom 12 ods. 2 smernice 98/24/ES žiada členské štáty, aby pri vypracovaní svojich vnútroštátnych politík na ochranu zdravia a bezpečnosti pracovníkov, čo najviac zohľadnili tieto usmernenia a zabezpečili, aby sa zainteresovaným stranám čo najviac distribuovali.

� Ú. v. ES L 131, 5.5.1998.


� Ú. v. ES L 142, 16.6.2000.

